KTC ปิดจ๊อบซื้อ “กรุงไทยลีสซิ่ง” กวาดหุ้นครบ พ.ย.นี้
KTC เล็งชำระค่าหุ้น “กรุงไทยลีสซิ่ง” ส่วนที่เหลือให้ “ธนาคารกรุงไทย” พ.ย. นี้
17 มิ.ย. 2564

บริษัท บัตรกรุงไทย จำกัด (มหาชน) หรือ KTC เปิดเผยว่า จากที่ประชุมวิสามัญผู้ถือหุ้นประจำปี 2564 ของบริษัทฯได้มีมติอนุมัติการเข้าซื้อหุ้นสามัญของ บริษัท กรุงไทยธุรกิจลีสซิ่ง จำกัด (KTBL) จาก ธนาคารกรุงไทย จำกัด (มหาชน) หรือ KTB ซึ่งเป็นผู้ถือหุ้นรายใหญ่ จำนวนทั้งสิ้น 75.05 ล้านหุ้น คิดเป็น 75.05% มูลค่าที่ตราไว้หุ้นละ 10 บาท ในราคาหุ้นละ 7.92 บาท คิดเป็นจำนวนเงินทั้งสิ้น 594,396,000 บาท ภายใต้เงื่อนไขว่าอาจมีการปรับราคาซื้อขายหุ้นต่ำลงหรือสูงขึ้นภายหลังการตรวจสอบกิจการตามเงื่อนไขในการปรับราคาซื้อขายหุ้นที่ตกลงกันตามสัญญาซื้อขายหุ้นเสร็จสิ้น แต่อย่างไรก็ตามราคาซื้อขายสูงสุดจะไม่เกินหุ้นละ 13.15 บาท คิดเป็นจำนวนเงินทั้งสิ้นไม่เกิน 986,907,500 บาทนั้น
ทั้งนี้บริษัทฯได้ดำเนินการตามเงื่อนไขบังคับก่อนเสร็จสมบูรณ์แล้วและได้เข้าซื้อหุ้นสามัญของ KTBL โดยบริษัทฯได้ชำระราคาซื้อขายหุ้นในสัดส่วน 50% ของราคาซื้อขายหุ้นที่ตกลงกัน คิดเป็นเงิน 297,198,000 บาทแล้ว เมื่อวันที่ 21 พ.ค. 2564 ซึ่งส่งผลให้ KTBL เป็นบริษัทย่อยของบริษัท
นอกจากนี้ บริษัทฯจะชำระราคาซื้อขายหุ้นในส่วนที่เหลือซึ่งอาจมีการปรับราคาซื้อขายหุ้นต่ำลงหรือสูงขึ้นภายหลังการตรวจสอบกิจการตามเงื่อนไข การปรับราคาซื้อขายหุ้นที่ตกลงกันตามสัญญาซื้อขายหุ้นเสร็จสิ้น ภายในเดือน พ.ย.2564